金石臺遙碧堂
作者：黎道華
朝代：宋

paragraphs: 三真駕鶴朝上清，金童前導雙霓旌。
去如摶風不復返，至今霧雨愁青冥。
空山樓觀纔煙靄，山根水作青羅带。
道人綠髪映方瞳，呼吸嵐光餐沆瀣。
瀛洲有路接蓬壺，欲往從之無飛車。
白浪如山海風惡，此時目斷空愁予。
何如散髪一堂上，水色山容相蕩漾。
賦詩把酒弄清暉，酒人奇胸詩益壯。
三真在天今幾秋，瑤林琪樹連瓊樓。
會看雲鶴下塵世，金石巖前尋舊遊。